**SYNG TRO!**   
**Salmeboken i konfirmasjonstiden**

Undervisningsopplegg ([www.norsksalmebok.no](http://www.norsksalmebok.no) /syngtro)  
*Av Øystein Wang*

**TITTEL: «Hva sier stjernene – om Gud?»**   
Norsk salmebok 2013   
Nr. 415: Alltid freidig når du går.   
Nr. 90: Deilig er den himmel blå.   
Nr. 68: En stjerne skinner i natt.   
  
**TEMA** (i konfirmasjonstiden):  
**Gud som skaper - av lyset – av hele universet - og stjernene**

Jesus som verdens lys (Joh 8,12). Stjernen viste vei til Jesus (Matt 2,2).  
«Den klare morgenstjernen» kalles han også (Åp 22,16).

**HVA VIL VI MED OPPLEGGET?**Vi ønsker å formidle troen på Gud som skaper av himmel og jord, av lyset og av stjernene. Det uendelige universet kan si oss noe om hvem Gud er. Stjernene viser vei mot Gud. Stjerner står som symbol på den uendelige Gud – og lyset karakteriserer hvem Gud er. Stjerner står også sentralt i fortellingen om Jesu fødsel. I følge Johannesevangeliet kaller Jesus seg «verdens lys». Han beskrives også som «den klare morgenstjernen».  
Mange salmer benytter stjernen som bilde på Gud. Ved å lære bort salmer som omhandler stjerner, ønsker vi å formidle sammenhengen mellom Gud som lys-skaper og Jesus som lysbringer og Verdens lys.

**TYPE SAMVÆR**  
Antall deltakere: hele gruppen sammen  
Tid i konfirmanttiden: Høst-vinter. Tiden rundt jul/åpenbaringstid.  
Sted: Innendørs i et undervisningsrom/kirkerom, men også mulighet å starte utendørs.  
Varighet: 1-2 undervisningstimer.  
  
**INNHOLD / BAKGRUNNSSTOFF**Timen(e) starter med en almen tilnærming til tema «stjerner».  
En konkret opplevelse av det «store og ufattelige» omkring stjerner og stjernehimmelen.

**Fjernt:**  
Hva er en stjerne? (Definisjon fra Store norske leksikon):   
Stjerne, himmellegeme som vanligvis består av meget varm gass og som stråler ut selvprodusert energi, hovedsakelig som lys. [Solen](https://snl.no/Solen) er et typisk eksempel på en vanlig stjerne. På grunn av den store avstanden til alle de andre stjernene ser de, selv med de største teleskoper, bare ut som lysende punkter. Dette er også grunnen til at de tilsynelatende står i ro i forhold til hverandre, noe som har gitt dem betegnelsen «fiksstjerner» (i motsetning til planetene, som har en tydelig bevegelse i forhold til stjernene). Den nærmeste stjernen, [Proxima Centauri](https://snl.no/Proxima_Centauri), ligger 40 billioner km borte.

**Nært**:  
Vi snakker også om «stjerner» i en annen betydning. Våre idoler kalles stjerner:  
fotballstjerner, rockestjerner etc. Mennesker kan bli stjerner? Hvordan? Hvorfor?

En illustrasjon som fungerer, er å dele et eple i to «på tvers».   
Finnes i konfirmantboken Con Dios s. 10. ( Bibelselskapet 2011)  
En stjerne skjuler seg inne i eplet. Vi er alle skjulte stjerner…   
Alle mennesker har et stjernepotensiale…

Knytt sammen «det fjerne» og «det nære» (makro- og mikrokosmos).  
Astrologien gjør det: «Stjernene der ute har innvirkning på mitt liv!».

I kirken tror vi også på en slik sammenheng: «*For Gud, som sa: «Lys skal stråle fram fra mørket», han har også latt lyset skinne i våre hjerter, for at kunnskapen om Guds herlighet i Jesu Kristi ansikt skal lyse fram.»* ( 2 Kor 4,6). Jesus lyser som stjernelyset.

**ARBEIDSMÅTER**

**EN «STJERNEOPPLEVELSE»**a) Det beste er å oppleve en stjerneklar kveld utendørs på høsten eller vinterstid (weekend eller undervisningstime på kvelden). Få «eksperthjelp» av noen med kunnskap innen astronomi som kan lære fra seg noen stjernetegn, og som kan skape entusiasme!  
b) En annen praktisk tilnærming er å lage en skala-modell av planeter – og stjerner, der avstanden mellom jorden, solen, planeter og stjerner tegnes inn eller markeres. Enten utendørs, på en idrettsbane eller langs en gangsti. Det finnes stoff på vitensenter.no eller på nysgjerrigper.no.  
Konfirmantene må gå en «løype» for å lære om/få en opplevelse av den store avstanden.  
c) Vise en filmsnutt om stjerner og planeter. For eksempel ligger det en kort video på Youtube med tittelen: «Star size comparison». Den illustrerer på en fantastisk måte det uendelig store verdensrommet. Finn evt. andre om stjernebilder.

De to første forslagene er mer tidkrevende med hensyn til forberedelse - og klaff med godt vær. Det forutsetter også mer hjelp fra andre, dvs. folk med stjerne-kompetanse.

**TILNÆRMING TIL BIBELEN:**Gud skapte stjernene (1 Mos 1,16).  
Gud gav Abra(ha)m beskjed om å se opp mot stjernene. (1 Mos 15, 5).  
I Salmenes bok nevnes Gud som skaper av stjerner (Salme 8, 4).  
De vise menn som fulgte stjernen og fant Jesus (Matt 2,2).  
Jesus som kalles «den klare morgenstjernen» (Åp 22,16).   
  
**STJERNESALMER**Mange salmer handler om stjerner. Her har vi tatt ut 3 salmer som vi skal lære:

1: Alltid freidig når du går. Nr. 415.  
2: Deilig er den himmel blå. Nr. 90.  
3: En stjerne skinner i natt. Nr. 68.

**Bakgrunns-info om salmene**  
1: «Alltid freidig»  
En tradisjonell sang. Tekst skrevet i 1867 av Christian Richardt, med tone av C.E.F. Weyse. Det ble en viktig salme under 2. verdenskrig, både for det danske og for det norske folk. I en vanskelig tid med krig og okkupasjon, må det ha vært sterkt å kunne synge «Aldri redd for mørkets makt, stjernene vil lyse». Og også det siste verset: «Kjemp for alt hva du har kjært, dø om så det gjelder..».

2: «Deilig er den himmel blå»  
En av den danske salmedikter N.F.S. Grundtvigs mest kjente salmer. Og han har skrevet til sammen 1493 salmer. Denne salmen skrev han i sin ungdom. Det var det første diktet han laget. Merkelig nok i en vanskelig tid, da han slet med tunge tanker og depresjon. Salmen virker jo ellers så lys og lett. Mot slutten av salmen knytter Grundtvig Betlehemsstjernen sammen med den ledestjerne som hver og en av oss har i livet. Men opprinnelig skrev ikke Grundtvig «vi har og en ledestjerne». Han skrev «I har og en ledestjerne», og I er en form av det danske «dere». Mange mener at han skrev «I» fordi han selv ikke opplevde at han «så lyset» i den tunge perioden. Først femti år senere fortelles det at han forandret teksten fra «dere» til «vi». Nå kunne han også inkludere seg selv blant dem som hadde en lysende ledestjerne.

3: «En stjerne skinner i natt»  
Dette er en moderne, norsk julesang. Melodien er av komponisten Tore W. Aas, - han som startet «Oslo Gospel Choir», og som har vært dirigent for koret i alle år. Det fortelles at sangen ble til på 17. mai i 1992. Tore hadde laget en melodi til Gospelkoret som han syntes ble veldig fin. Men han trengte en enkel og god tekst. Derfor ringte han salmedikteren Eyvind Skeie. I løpet av 17.maifeiringen lyttet Eyvind til sangen flere ganger. Han begynte å klekke ut en tekst, og på kvelden, mot avslutningen av nasjonaldagsfeiringen, var teksten ferdig. En moderne og vakker julesalme var blitt til!

**SPØRSMÅL TIL SAMTALE.**  
Hvordan opplever du å stå ute en mørk kveld og se opp mot stjernene?  
Hvilke tanker gjør du deg? undring, frykt, glede, følelse av å være liten?   
Har stjernene noe «å si deg»?  
Har noen av dere bilder på rommet deres av fotballstjerner eller popstjerner?  
På hvilken måte lyser de?  
Er det noen av dere som leser horoskoper: «Hva sier stjernene?».   
Kan stjernene si oss noe om hva som vil skje med deg denne uken?  
Kan stjernene si oss noe om hvem Gud er?  
Hva tenker du om at «de tre vise menn» fulgte stjernen, og fant fram til stallen der Jesus var født?

**VIDERE IDÉ**En temagudstjeneste med tema «Hva sier stjernen – om Gud?»  
Evt. rundt juletid – eller på nyåret i åpenbaringstiden.  
*Salmer som kan velges* i tillegg til de tre nevnt ovenfor:   
Nr: 72 Vem har tänt den stjärnan (Himlen i min famn).  
Nr. 61 Sjå, tusen julelys blir tent (Du stjerne over Betlehem).   
Nr 376: Jag kan icke räkna dem alla (Lik stjärnornas tallösa skara)  
Nr. 724: Stjernene lyser fremdeles i mørket